Diari Oficial de la Generalitat Valenciana


Sumari del DOGV 2455, del 22-02-1995 (1995/833914)

RESOLUCIÓ de 25 de novembre de 1994, de la Conselleria de Cultura, per la qual s'inscriu en el Registre de Fundacions Culturals Privades de la Generalitat Valenciana la modificació dels estatuts proposada per la fundació Centre de Documentació Europea.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2455

Data del DOGV
:   22-02-1995

Secció del DOGV
:   ALTRES DISPOSICIONS

Número del document
:   1995/833914


Data del document
:   25-11-1994

Organisme emissor
:   Conselleria de Cultura

Tipus de document
:   Resolució

RESOLUCIó de 25 de novembre de 1994, de la Conselleria de Cultura, per la qual s'inscriu en el Registre de Fundacions Culturals Privades de la Generalitat Valenciana la modificació dels estatuts proposada per la fundació Centre de Documentació Europea.   
Vist l'expedient incoat a instància de la Fundació Centre de Documentació Europea d'Alacant, en què sol·licita autorització per a procedir a la modificació dels seus estatuts, i atenent els següents:  
Fets  
Primer  
En reunions realitzades pel Patronat de la Fundació de referència els dies 28 d'octubre de 1992 i 4 de febrer de 1993, les decisions del qual van ser ratificades en la sessió del dia 29 de setembre de 1993, s'adoptà l'acord de modificar els estatuts de la fundació en la forma que consta en el certificat lliurat pel Sr. Félix Mateo Mateo, secretari del Patronat de la fundació.  
Segon  
La modificació fou formalitzada i elevada a pública mitjançant escriptura autoritzada per Francisco-Javier Teijeiro Vidal, notari de València, el 14 de gener de 1994, amb número 77 de protocol.  
Tercer  
La causa determinant de la modificació aprovada, d'una banda, és la fusió, autoritzada per l'Ordre de la Conselleria d'Economia i Hisenda de la Generalitat Valenciana, de la Caixa d'Estalvis del Mediterrani amb la Caixa d'Estalvis Provincial d'Alacant i València, per la qual es crea una nova entitat amb la denominació de Caixa d'Estalvis del Mediterrani, amb seu central a Alacant (carrer de Sant Ferran, 40). I, de l'altra, la incorporació de la Fundació de referència com a membre de ple dret a la Confederació Empresarial de la província d'Alacant (COEPA), formant part del seu patronat, participant de les seues activitats i col·laborant en les despeses corresponents a l'exercici de 1993, en la quantitat de 2.492.000 pessetes, quantitat aquesta que consta com a participació en el capital fundacional.  
Aquesta modificació afecta els següents articles, que queden redactats de la manera següent:  
- Article 16: el president del Patronat serà el rector de la Universitat d'Alacant. Cada un dels organismes que constitueixen el patronat designarà fins a un màxim de tres persones. Tots aquests representants tindran veu i vot. Podran ser substituïts per qui a aquest efecte designen les institucions que els hagen nomenat, mitjançant comunicació al president, sense necessitat de modificar l'escriptura.  
- Se supremeix l'incís final de la clàusula setena de l'escriptura, el paràgraf últim ha de dir: «Per la seua part, la Cambra Oficial de Comerç, Indústria i Navegació d'Alacant cedeix l'ús del local en la forma en què consta en el certificat incorporat, i facilitarà els serveis d'un auxiliar administratiu.»  
- La clàusula segona de l'escriptura queda redactada així: «Segon. Són membres de ple dret de la Fundació els següents:  
Universitat d'Alacant, amb domicili a Sant Vicent del Raspeig (Alacant), cra. de Sant Vicent, s/n.  
Cambra Oficial de Comerç, Indústria i Navegació d'Alacant, amb domicili a Alacant, carrer de Sant Ferran, 4.  
Caixa d'Estalvis del Mediterranei, amb domicili a Alacant, carrer de Sant Ferran, 40.  
Confederació Empresarial de la província d'Alacant (COEPA), amb domicili a Alacant, carrer de Sant Ferran, núm. 14.»  
- Per la seua part, l'article 15 dels estatuts queda així redactat:  
Article 15. El govern de la fundació estarà a càrrec d'un patronat col·legiat que serà exercit per quatre instituts:  
\* Universitat d'Alacant.  
\* Cambra Oficial de Comerç, Indústria i Navegació d'Alacant.  
\* Caixa d'Estalvis del Mediterrani.  
\* Confederació Empresarial de la província d'Alacant (COEPA).  
- Correlativament, la clàusula tercera de l'escriptura queda modificada en els termes que resulten del que s'ha exposat anteriorment; i, en particular, queda modificada la referència que conté l'article 16 dels estatuts.  
- La COEPA ha participat col.laborant en les despeses corresponents a l'exercici de 1993, en la quantitat de 2.492.000 pessetes. En aquest sentit queda completada la dotació o capital fundacional que conté l'article 13 dels estatuts.  
Fonaments de dret  
Primer  
D'acord amb l'article 50 del Decret 2930/72, de 21 de juliol, la Fundació pot promoure la modificació dels seus estatuts sempre que resulte convenient per als seus interessos, no ho haja prohibit el fundador i s'acomplesca el que estableix el mateix decret.  
Segon  
En el cas que ens ocupa, les circumstàncies que presidiren la constitució de la fundació han variat, en produir-se la fusió d'una de les entitats fundadores, haver-s'hi incorporat un nou membre i modificar-se la dotació inicial de la fundació, de manera que resulta necessària la modificació proposada.  
Així mateix, no hi ha prohibició per part del fundador de modificar els estatuts, sinó que, al contrari, l'article 32 indica l'obligació d'inscriure en el registre els actes i documents posteriors que impliquen modificacions de la inscripció.  
Tercer  
L'article 20 dels estatuts de la fundació estableix que els acords s'adoptaran per majoria, i que en cas d'empat decidirà el vot de qualitat del president, previsió que ha sigut degudament complerta.   
Així mateix, s'han complert les exigències dels articles 50 i 51 del Reglament de les Fundacions Culturals Privades, i s'ha motivat suficientment la causa determinat de la modificació.  
Vistos els preceptes legals esmentats i els altres d'aplicació general i pertinent, resolc:  
Inscriure en el Registre de Fundacions Culturals Privades de la Generalitat Valenciana la modificació dels estatuts proposada per la fundació Centre de Documentació Europea, segons l'escriptura pública atorgada per Ramón Martín Mateo i Isidro Martín Roldán davant el notari d'Alacant Francisco Javier Teijeiro Vidal de 14 de gener de 1994, amb número de protocol 77, i descrita en el punt tercer de la part expositiva d'aquesta resolució.  
València, 25 de novembre de 1994.- El secretari general de la Conselleria de Cultura: Vicente Todolí i Femenia.